Diari Oficial de la Generalitat Valenciana


Sumari del DOGV 7761, del 15-04-2016 (2016/2283)

RESOLUCIÓ de 22 de març de 2016, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 101/14-AIA Alzira.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7761

Data del DOGV
:   15-04-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2283


Data del document
:   22-03-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 22 de març de 2016, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 101/14-AIA Alzira. [2016/2283]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
  
Publicar, en el Diari Oficial de la Comunitat Valenciana, la declaració d'impacte ambiental corresponent a l'expedient 101/14-AIA Alzira.  
  
  
«Declaració d'impacte ambiental  
Expedient: 737-5929-SSC-A.  
Títol: escorxador d'aus.  
Promotor: Matadero de Aves Salvador Gil, SL.  
Autoritat substantiva: Ajuntament d'Alzira.  
Localització: carrer dels Ferrers, número 4, i ronda de Barralbet, número 23, parcel·la H, polígon industrial 1, Alzira (València).  
  
Descripció del projecte  
L'objecte del projecte és l'ampliació de la llicència ambiental de l'activitat ja legalitzada d'escorxador d'aus, d'acord amb la Llei 2/2006, de 5 de maig, de Prevenció de la Contaminació i Qualitat Ambiental, vigent en el moment d'iniciar aquest procediment.  
Segons el projecte, la indústria destinada a escorxador industrial d'aus està situada en una nau industrial situada en el polígon 1, parcel·la H, que dóna a la ronda de Barralbet. L'ampliació consisteix en l'addició d'una nau a l'activitat inicial, que dóna al carrer dels Ferrers. La nau objecte d'ampliació és d'estructura metàl·lica amb tancaments laterals de mur de blocs de formigó, coberta de planxa d'acer galvanitzat i paviment de formigó remolinat en la zona de producció. En la zona d'ampliació es creen dos espais: el recinte sanitari destinat al procés i la resta de la nau per a caldera, depuradora i contenidor.  
  
El detall de les superfícies del conjunt de l'activitat és el següent:  
  
- Parcel·la ja en funcionament: consta de la nau de l'activitat principal de 923 m², pati de la nau de 224 m² i pati de descàrrega de 549 m².  
- Parcel·la objecte de l'ampliació: nau de l'activitat principal de 415 m², i pati de la nau de 144 m².  
En total seran ocupats per l'activitat 2.255 m².  
Amb aquesta ampliació es pretén desenforfoguir els espais de què es disposa, aclarir la zona de pati de descàrrega de pollastres vius i suprimir d'aquesta els contenidors de deixalles i la depuradora. A aquest efecte, en la nova nau s'habiliten la zona d'escaldada i pelada (zona de treball) i la zona d'usos diversos (depuradora, caldera i contenidors de deixalles). Com que es disposa d'una sala de més dimensions, augmenta la capacitat de producció, la qual és superior a 1.000 tones a l'any, per tant, cal obtindre la corresponent declaració d'impacte ambiental prèviament a la concessió de la llicència. Es pretén realitzar la matança de 3.564 tones a l'any.  
L'explotació disposa ja dels serveis d'aigua potable, llum i clavegueram. L'ampliació disposarà d'una nova connexió d'aigua exclusiva per a la xarxa de boques d'incendi equipades, BIE (dos boques d'incendi equipades).  
  
Procés industrial  
Segons indica el projecte, el procés de l'activitat no varia respecte del que es produeix en la nau que ja hi ha. La descripció del procés és la següent:  
1. Descarrega d'aus vives engabiades transportades en camions.  
2. Matança manual de l'animal atordit prèviament.  
3. Dessagnament, escaldada i plomada de l'au.  
4. Estripament de l'au.  
5. Tallada de potes, llavada i refredament.  
6. Pesada i classificació per al posterior envasament i etiquetatge.  
7. Arreplega de les aus envasades per a la distribució.  
La principal matèria primera utilitzada són les aus vives per a ser sacrificades. També fan falta altres elements com ara envasos de plàstic, etiquetes o caixes per al transport. Els productes acabats són les aus mortes estripades i plomades en estat de congelació i envasades.  
  
La principal font d'energia emprada serà l'elèctrica. De forma secundària, el gasoil servirà com a alimentació del cremador de la caldera d'aigua i de la pressuritzadora d'aigua calenta per a la neteja de sòls.  
  
En l'estudi d'impacte ambiental (EIA) es calcula el consum en 13.516 m³ anuals d'aigua potable, subministrada per l'empresa Aguas de Valencia, SA.  
  
Activitats auxiliars  
1. Neteja i desinfecció d'equips, utensilis i instal·lacions  
Els equips, els utensilis i les instal·lacions utilitzats en el processament de la carn es netegen i desinfecten sistemàticament, d'acord amb un programa definit i amb una periodicitat diària.  
L'aigua, com a element de neteja, és de gran rellevància i s'utilitza en combinació amb detergents i desinfectants, tant en neteja de sòls com pressuritzada i calfada. Es disposa d'equips i màquines específics per a la neteja d'envasos.  
La neteja dels camions de transport d'animals vius es farà d'acord amb la seua legislació específica.  
2. Generació de vapor  
Es produeix per a la neteja i desinfecció d'utensilis i de la instal·lació. També en la màquina d'escaldada. Aquest vapor s'arreplega per un conducte de ventilació amb eixida a l'exterior per la façana de l'ampliació. La zona d'escaldada i plomada ha de disposar d'un extractor per a ventilació mecànica i es preveu treballar amb la porta permanentment oberta. Entre aquesta façana i la vorera, se situarà un pati descobert.  
  
Per a generar vapor o aigua calenta, s'utilitzen les calderes que utilitzen gasoil com a combustible i l'energia proporcionada per les plaques solars de la teulada.  
3. Equips de refrigeració i congelació  
Són sistemes mecànics. Es fa passar l'animal per un túnel de refredament. La temperatura de la cambra és de 0 a 4 ºC.  
4. Tractament d'aigües residuals  
a) Línia d'aigua  
L'aigua arreplegada en el procés productiu és enviada a una arqueta de recepció. Quan arriba a un cert nivell, s'activa un bombament que dóna lloc al transvasament de les aigües al rototamís que funciona en els moments en què la bomba de transvasament ho fa. Una vegada han sigut tamisades s'acumulen en un depòsit d'homogeneïtzació de 100 m³ que s'aireja per a impedir que prosperen olors i bacteris anaerobis.  
b) Tractaments fisicoquímics  
El tractament en la depuradora consistirà en un tractament fisicoquímic de neutralització-coagulació, floculació i flotació per aire de cavitació. Se separen les aigües tractades, que es condueixen a un abocador, i els fangs que suren, que s'envien a un depòsit d'arreplega de llots.  
  
c) Línia de fangs  
Els llots s'arrepleguen en un depòsit d'homogeneïtzació on es condicionen per mitjà de calcina, es deshidraten i s'emmagatzemen en un contenidor per a la posterior gestió.  
  
Tramitació administrativa  
Amb data 6 d'agost de 2014, es va rebre, de l'Ajuntament d'Alzira, l'expedient de sol·licitud d'ampliació de l'activitat escorxador d'aus, a fi d'obtindre la declaració d'impacte ambiental ordinària preceptiva i prèvia a la concessió de la llicència. L'expedient inclou: el projecte i els annexos, l'estudi d'impacte ambiental (EIA), un certificat d'informació pública i un certificat de compatibilitat urbanística.  
El 27 de novembre de 2014, li va ser enviat un requeriment de documentació per a l'esmena de determinades deficiències en la documentació aportada. La documentació esmenada va tindre entrada l'1 d'octubre de 2015.  
El certificat d'informació pública indica que el tràmit s'ha realitzat per mitjà d'exposició de l'expedient al públic per un període de 30 dies. Prèviament s'havia publicat en el Butlletí Oficial de la Província de València número 56, de 7 de març de 2014. Transcorregut el termini, no hi consta la presentació d'al·legacions.  
  
Consultes  
S'ha sol·licitat consulta als organismes següents:  
- El 7 d'octubre de 2014 se sol·licita que el Servei d'Ordenació el Territori emeta informe en observar que la parcel·la està situada en la zona denominada Inundació massiva del riu Xúquer i, per tant, hi ha risc d'inundabilitat per a la zona. El 17 de novembre de 2014, es rep l'informe, la conclusió del qual és: «Tenint en compte tot el que s'ha exposat, l'ampliació d'escorxador d'aus en la parcel·la H, el polígon industrial núm. 1, d'Alzira (València), està afectada per risc d'inundació i correspon a l'Ajuntament d'Alzira la verificació de la incidència del risc d'inundació i la imposició de condicions d'adequació de l'edificació, d'acord amb les determinacions normatives del pla d'acció territorial de caràcter sectorial sobre prevenció del risc d'inundació a la Comunitat Valenciana».  
- El 8 d'octubre de 2014 se sol·licita que el Servei de Protecció i Control Integrat de la Contaminació emeta informe sobre l'expedient en la matèria de la seua competència. L'informe indica que, d'acord amb el Reial Decret 100/2011, de 28 de gener, pel qual s'actualitza el catàleg d'activitats potencialment contaminants de l'atmosfera i s'estableixen les disposicions bàsiques per a la seua aplicació, l'activitat està catalogada com a grup B i, per tant, haurà de sol·licitar la corresponent autorització d'emissions a l'atmosfera. També es pronuncia respecte a la necessitat de l'estudi acústic i la seua verificació per mitjà d'auditories acústiques.  
  
Consideracions ambientals  
Una vegada consultat el visor web intern de cartografia de la CITMA, no s'observen afeccions ambientals ressenyables, excepte el risc d'inundabilitat i la situació pròxima al nucli urbà (535,5 m). Està envoltada d'altres activitats de tipus industrial.  
L'activitat es desenvolupa en sòl urbà industrial compatible amb les normes urbanístiques del pla general d'ordenació urbanística vigent, segons indica el certificat de compatibilitat urbanística remés per l'Ajuntament.  
Les principals afeccions ambientals associades són:  
1. A l'atmosfera:  
Segons el projecte, l'activitat no serà generadora de fums, gasos, olors i/o pols en suspensió en quantitats de consideració. Després de sol·licitar una consulta al Servei de Prevenció i Control Integrat de la Contaminació, l'informe indica que es troba inclosa en l'annex del Reial Decret 100/2011, de 28 de gener, pel qual s'estableix el catàleg d'activitats potencialment contaminants de l'atmosfera. Per això haurà de disposar de la corresponent autorització d'emissions a l'atmosfera. Entre els documents presentats pel promotor per a esmenar la documentació es troba una còpia de la sol·licitud d'inici d'aquest procediment.  
  
Les principals alteracions de la qualitat de l'aire són a causa de:  
a) Fums i emanacions  
Segons indica l'EIA, estan associats als gasos de combustió i a la presència i al maneig dels animals i els seus excrements. Principalment es produiran per:  
- Es generen fums procedents de la combustió del gasoil que servirà de combustible per a la caldera. Els principals gasos emesos són anhídrid carbònic, òxids de nitrogen, òxids de sofre i monòxid de carboni. Per a contribuir a la reducció de les seues emissions, s'utilitza gasoil ecològic tipus C, amb baix contingut en sofre i que aconsegueix uns nivells de rendiment superiors a la resta de gasoils convencionals.  
  
- Es genera vapor que s'arreplega per un conducte de ventilació amb eixida a l'exterior per la façana de la nau d'ampliació.  
- En la zona de recepció i espera dels animals i en l'etapa de treta de les gàbies i penjament, es genera gran quantitat de partícules de pols per l'aleteig dels animals, el moviment dels carretons, etc. Per a evitar que aquest aire passe a l'exterior s'ha d'instal·lar un sistema d'aspiració i tractament de l'aire que disminuirà la concentració de gasos tòxics. També s'implantaran ventiladors i un humidificador que refrescaran l'ambient i faran caure les partícules evitant així que siguen difoses a l'ambient.  
- També es poden produir emissions de partícules associades als sistemes de generació de fred i la gestió de la gallinassa.  
Com a mecanisme de control d'aquestes emissions, el promotor proposa la realització d'inspeccions reglamentàries per un organisme de control autoritzat i autocontrols periòdics.  
L'activitat ha de complir els requisits i les obligacions imposats en la resolució d'autorització d'emissions a l'atmosfera.  
b) Olors  
Segons s'indica en l'EIA, els principals focus potencials d'olor són: el moll d'espera de les aus, el procés d'escaldada, l'emmagatzematge de subproductes i la depuradora d'aigües residuals.  
Com a mesures preventives i correctores s'han proposat:  
- Arreplegada segregada dels subproductes generats, amb una freqüència suficient per a garantir-ne la frescor i minimitzar l'olor durant l'emmagatzematge i el transport.  
- Dissenyar i mantindre una xarxa de col·lectors d'aigua residual que previnguen l'entrada de sòlids orgànics al sistema de desaigüe que pogueren produir fugues o avaries en els equips de tractament d'aigües.  
  
- La depuradora se situarà en un recinte tancat. S'instal·laran operacions de pretractament, com ara l'homogeneïtzació per a oxigenar la mescla i que no cresquen bacteris anaerobis, o els processos d'assecatge de llots.  
- El pla de neteja i desinfecció inclou la neteja i la desinfecció de totes les àrees i vehicles utilitzats amb una freqüència que n'assegura el manteniment en condicions adequades.  
No es proposen mesures per a minimitzar l'olor produït durant el procés d'escaldada. Si cal, s'estudiarà l'aplicació de mesures correctores com, per exemple, forçar l'eixida del vapor arreplegat amb el ventilador extractor cap a la coberta de la nau.  
Es vigilarà la possible aparició d'olors que puguen afectar la població. Si es produeixen, s'aplicaran mesures correctores als focus que les generen.  
c) Contaminació acústica  
Segons s'indica en el projecte i en l'EIA, el principal factor productor de sorolls són els camions que realitzen la descàrrega d'aus vives i els que arrepleguen les caixes amb els productes acabats. Aquest soroll no és superior a l'existent en els carrers del polígon industrial on s'ubica.  
Presenta un estudi acústic que justifica que és suficient amb l'aïllament produït pels tancaments per a no sobrepassar els nivells de recepció exterior. Les conclusions d'aquest estudi es consideren vàlides sempre que es verifiquen amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories es realitzaran en la fase de funcionament i per un organisme autoritzat.  
  
2. Consum d'energia  
Segons EIA, l'activitat té un elevat consum energètic, tant en la component elèctrica com tèrmica.  
L'energia tèrmica es produeix en la instal·lació per mitjà de calderes de vapor o aigua calenta utilitzant per a això gasoil. Per a contribuir a l'estalvi d'aquest, s'han instal·lat plaques solars en la teulada que fan funcionar la caldera amb l'energia solar que produeixen.  
Com a mesures per a reduir el consum elèctric es proposa:  
- Instal·lació en cada sala del seu sistema elèctric de llums i maquinària, de manera que els nivells d'il·luminació varien en funció del treball que es realitze.  
- Per a la reducció del consum en la ventilació, es proposen mesures d'optimització dels aparells com són la neteja dels filtres i el control del temps de funcionament.  
- S'instal·len làmines de plàstic entre les sales per a reduir les pèrdues de fred o calor.  
3. Aigua  
a) Consum  
El consum d'aigua potable serà el corresponent als serveis higiènics, per a la neteja de locals i per a l'abastiment de la caldera, evisceradora, escaldadora i atordidor. Segons s'indica en el projecte, el consum d'aigua potable i la destinació d'aquesta no varia entre el que s'ha declarat en l'anterior expedient i la nova ampliació, ja que, a pesar de l'ampliació del procés, l'única modificació estimable serà el que demane la nova xarxa de BIE.  
Per a una reducció en el consum, s'han establit les mesures següents:  
- L'escaldadora, l'atordidor i la línia de plomada disposaran d'un circuit de recirculació tancat i l'aigua serà renovada segons la seua brutícia.  
- En la neteja de camions, es retira prèviament la gallinassa amb raspalls i es posa al corresponent contenidor.  
- Es realitzarà refrigeració dels canals amb túnels d'aire en compte de fer-ho pel sistema d'immersió.  
- Les dutxes encarregades de la llavada d'aus després de la plomada i en els processos d'evisceració disposen de sistemes de polvorització i xicotets dolls de diferents direccions i diàmetres que permeten l'estalvi d'aquesta.  
- En les àrees de dessagnació i evisceració es disposarà de canaletes i cubetes de retenció a fi d'arreplegar la sang abocada.  
Es proposen una sèrie de bones pràctiques per a reduir el consum i el volum d'abocament final d'aigua, com ara ajust del cabal d'aigua, neteja a mitjana pressió i altres.  
El projecte indica que l'activitat està inclosa en l'àmbit d'aplicació del Reial Decret 865/2003, de Prevenció i Control de la Legionel·losi, per disposar de sistemes que utilitzen aigua en el seu funcionament amb probabilitat de proliferació i dispersió de la legionel·la, com són els sistemes de polvorització durant l'evisceració o l'humidificador de la zona de descàrrega. El pla de vigilància ambiental haurà d'incloure el programa de manteniment de les instal·lacions i els resultats dels controls realitzats per a garantir el compliment de les mesures establides en aquesta normativa.  
b) Aigües residuals  
Hi ha dos punts d'abocament, un que aboca a les aigües residuals assimilables a urbanes (aigües negres procedents de l'activitat humana) que desaiguaran directament al clavegueram municipal i un altre on abocaran les industrials.  
El promotor adjunta un permís d'abocaments emés per l'Ajuntament d'Alzira, de data 30 de juliol de 2009, i justifica la seua validesa al·legant que no es modifiquen les condicions d'abocament ni qualitativament ni quantitativament i que es disposen dels mateixos mitjans de tractament i depuració que en la data d'obtenció de l'esmentat permís d'abocament.  
Les aigües industrials correspondran a les generades en els processos de llavada de camions i gàbies després de la descàrrega, llavada de la maquinària i ferramentes emprades en el procés de matança, aigua de l'atordidor, de l'escaldadora, llavada de les aus durant la plomada i després de l'evisceració i el suc procedent del budell que seran tractades en la depuradora. Aquestes aigües contenen gran quantitat de matèria orgànica, sòlids en suspensió (per exemple, plomes) i detergents i desinfectants. Els detergents usats seran de tipus domèstic i biodegradables.  
  
Per a evitar l'impacte ambiental que produiria l'abocament en el clavegueram, aquestes aigües es canalitzaran a un pou de bombament situat en una arqueta i es realitzarà un tractament depurador. Cada una de les sales comptarà amb una xarxa d'albellons que arrepleguen els rebutjos i l'aigua residual per canals que van a la depuradora o al seu contenidor específic. Es disposarà d'una arqueta de presa de mostres per al control de les condicions d'aquestes aigües prèviament al seu abocament al clavegueram públic.  
L'alta càrrega de matèria contaminant de l'aigua del procés, sense una homogeneïtzació prèvia, podrien causar un mal funcionament de la depuradora i en el cas d'arribar al domini públic hidràulic, es contaminarien sòls i cursos d'aigua pròxims. Com a mesures per a evitar els abocaments accidentals, es proposa:  
- Es disposarà d'un dipòsit de 100 m³ que actuarà d'homogeneïtzador, d'aquesta manera s'evitaran els cabals punta i les càrregues difícils d'absorbir. En cas d'avariar-se la depuradora, podria emmagatzemar una quantitat d'aigües per un període superior a 24 hores.  
- El sistema compta amb parades escalonades que ancoren distintes fases i produeixen una parada en cadena en el cas de fallades. A més, disposa de sistemes de control per alarma.  
Una vegada estudiada la documentació, considerem que les mesures protectores adoptades s'haurien d'ampliar en els aspectes següents:  
- El material d'origen animal retingut en els sistemes de pretractament d'aigües haurà d'arreplegar-se, transportar-se i eliminar-se d'acord amb el que disposa el Reglament (CE) número 1069/2009.  
- El fet que amb l'ampliació de l'activitat es preveu un augment de la seua capacitat de producció, podria comportar un augment en la quantitat d'abocament a la xarxa de sanejament municipal. L'autorització d'abocament s'ha de renovar per a l'activitat ampliada. Les instal·lacions i els paràmetres de qualitat de l'aigua d'abocament s'han d'ajustar a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament d'Alzira. Si cal, s'aplicaran els tractaments previs pertinents per a complir amb els límits que s'hi establisquen.  
  
4. Sòl  
Segons indica l'EIA, la vulnerabilitat dels sòls és elevada en el lloc de desenvolupament del projecte, però no es considera per tractar-se de sòl urbà ja edificat, on el terreny està asfaltat.  
Segons el projecte, la nau d'ampliació disposa de solera de formigó remolinat. La sala d'escaldar, plomada i dessagnació tindrà un sòl antilliscant i impermeable. No es descriuen les característiques tècniques del paviment en la part ja construïda però, per correspondre a un centre ja autoritzat i en funcionament, s'entén que gaudeix de les condicions per a permetre un pla de neteja i desinfecció correcte.  
  
5. Generació de residus  
La gestió de subproductes d'origen animal i els productes derivats no destinats al consum humà s'efectuarà d'acord amb el que estableix el Reglament (CE) número 1069/2009, del Parlament Europeu i del Consell, de 21 d'octubre de 2009, pel qual s'estableixen les normes sanitàries aplicables a aquest tipus de productes.  
El promotor adjunta documents contractuals amb empreses autoritzades per a la seua arreplega i gestió. Indica que s'arreplegaran diàriament. Fins al moment de l'arreplega, els animals morts abans del sacrifici per al consum humà s'emmagatzemaran en un baül congelador. Es destinarà un contenidor per a les vísceres, un altre per a les plomes i un dipòsit per a la sang.  
Com a residus del tipus domèstic, l'EIA inclou els procedents d'envasos i embalatges amb què es reben les matèries secundàries i auxiliars. També els residus perillosos generats en les operacions de manteniment dels equips (olis usats, tubs fluorescents, etc.). Considera tots aquests com a residus sòlids urbans i indica que seran separats i dipositats en recipients adequats perquè els arrepleguen els serveis municipals i posterior reciclatge. Indica que aquests residus no varien amb l'ampliació del projecte.  
Respecte d'això, hem de puntualitzar que s'ha de distingir els residus de tipus domèstic dels generats pel procés industrial. D'acord amb el que estableix la Llei 22/2011, de 28 de juliol, de Residus i Sòls Contaminats, cal tindre en compte que:  
- L'entrega dels residus domèstics per al seu tractament es realitzarà en els termes que establisquen les ordenances locals.  
- Respecte als residus perillosos produïts per l'activitat, el promotor presentarà una comunicació prèvia a l'inici de les activitats de producció de residus davant de l'òrgan ambiental competent en la matèria.  
  
Per tant, els subproductes d'origen animal i els productes derivats no destinats al consum humà hauran de ser evacuats per una empresa autoritzada, i la resta de residus hauran de ser gestionats de manera adequada i evacuats tenint en compte la normativa vigent d'aplicació segons el cas.  
6. Riscos  
Segons indica l'informe Pla d'Acció Territorial de Caràcter Sectorial sobre Prevenció del Risc d'Inundació en la Comunitat Valenciana (PATRICOVA), la parcel·la està situada en una zona de perillositat per risc d'inundació (nivell 4). L'Ajuntament haurà d'analitzar especialment les actuacions de defensa contra d'inundacions que s'hagueren dut a terme en la urbanització del sector industrial i, en funció d'això, determinar la procedència de l'autorització de l'activitat o d'imposar, si és procedent, condicions d'adequació de la instal·lació contra el risc d'inundació.  
7. Impactes sobre la fauna, la flora o el paisatge  
No s'hi consideren, per estar situada l'activitat en un polígon industrial i per tractar-se l'actuació proposada d'una ampliació d'una indústria ja existent.  
S'estableix un programa de vigilància ambiental associat als condicionants ambientals proposats en l'EIA. Es tracta d'un pla dels controls a efectuar per a realitzar el seguiment dels impactes ambientals generats i el compliment de les condicions imposades en la resolució de la llicència ambiental. Tenint en compte que es tracta d'una ampliació, cal dir que l'empresa ja segueix els plans de control de la legislació aplicable, a més de seguir la guia de pràctiques correctes d'higiene del sector d'escorxador d'aus i lagomorfs.  
D'aquest programa de vigilància ambiental s'ha de portar un registre documentat que inclourà el resultat dels controls i autocontrols periòdics legalment exigibles. La documentació estarà a disposició de les autoritats competents.  
  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb l'apartat 1.j de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental i modificat pel Decret 32/2006, de 10 de març.  
  
2. L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3. L'article 5 de la Llei 2/1989, de 3 de març, atribueix a l'òrgan ambiental la competència per a la formulació de les declaracions d'impacte ambiental dels projectes a què s'aplique aquesta llei.  
4. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat d'escorxador industrial d'aus el titular de la qual és l'empresa Matadero de Aves Salvador Gil, SL, ubicada en la parcel·la H del polígon industrial 1 d'Alzira (València), sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com les condicions establides a continuació:  
1. Atés que la ubicació de l'activitat es troba afectada per risc d'inundació segons el que estableixen els documents normatius del PATRICOVA, i a fi de fer complir l'informe emés pel Servei d'Ordenació del Territori, l'Ajuntament d'Alzira haurà de verificar la incidència del risc d'inundació, i ha d'analitzar especialment les actuacions de defensa contra inundacions que s'hagueren dut a terme en la urbanització del sector industrial i, en funció d'això, determinar la procedència de l'autorització de l'activitat o d'imposar, si és procedent, condicions d'adequació de la instal·lació contra el risc d'inundació i, especialment, quant a l'emmagatzematge dels residus perillosos per a evitar la contaminació de les aigües pluvials.  
  
2. Cal obtindre de l'òrgan competent en matèria de contaminació atmosfèrica les corresponents autoritzacions d'emissions a l'atmosfera que corresponguen per al centre ubicat en la parcel·la H del polígon industrial 1 d'Alzira (València), per a l'exercici de l'activitat, i adaptar-les a les condicions que l'esmentat òrgan establisca.  
3. S'ha de vigilar la possible aparició d'olors que puguen afectar la població. Si es produeixen, s'aplicaran mesures correctores als focus que les generen.  
4. Al començament de l'activitat i almenys cada cinc anys, un organisme de control autoritzat ha de realitzar auditories acústiques i ha de fer constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament. Si se superen els nivells sonors permesos per la llei, s'aplicaran les mesures correctores pertinents.  
  
5. Els subproductes d'origen animal i els productes derivats no destinats al consum humà hauran de ser evacuats per una empresa autoritzada. La resta de residus hauran de ser gestionats de manera adequada, i han de ser evacuats considerant la normativa vigent d'aplicació segons el cas.  
6. Respecte als residus perillosos produïts per l'activitat, el promotor ha de presentar una comunicació prèvia a l'inici de les activitats de producció de residus davant de l'òrgan ambiental competent en matèria de residus per al centre ubicat en la parcel·la H, del polígon industrial 1 d'Alzira (València), per a l'exercici de l'activitat, i aquesta s'ha d'adaptar a les condicions que l'esmentat òrgan establisca.  
7. El pla de vigilància ambiental haurà d'incloure el programa de manteniment de les instal·lacions i els resultats dels controls realitzats que garantisquen el compliment de les mesures establides en la legislació reguladora en matèria de prevenció i control de la legionel·losi.  
8. L'autorització d'abocament a la xarxa de sanejament municipal es renovarà per a l'activitat ampliada. Les instal·lacions i els paràmetres de qualitat de l'aigua d'abocament s'han d'ajustar a l'ordenança d'abocament de l'entitat pública de sanejament d'aigües residuals o, si és més restrictiva, a l'ordenança municipal d'abocaments de l'Ajuntament d'Alzira. Si cal, s'han d'aplicar els tractaments previs pertinents per a complir els límits que establisquen aquestes.  
9. S'ha de portar un registre documentat del programa de vigilància ambiental als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia. Aquest registre documentat ha d'incloure el resultat dels controls i autocontrols periòdics legalment exigibles. La documentació ha d'estar a la disposició de les autoritats competents.  
10. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que contra aquesta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana aquesta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
D'acord amb la disposició transitòria primera de la Llei 21/2013, de 9 de desembre, d'Avaluació Ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013 és aplicable a aquesta declaració d'impacte ambiental.  
  
València, 19 de febrer de 2016.- El director general de Medi Natural i d'Avaluació Ambiental: Antoni Marzo i Pastor».  
  
València, 22 de març de 2016.- El director general de Medi Natural i d'Avaluació Ambiental: Antoni Marzo i Pastor.